Herfs 2008 : In jou glas deur Nicolette Waterford | SARIE
Die Clef du Vin is as ’t ware ’n wyn-towerstaffie wat die tanniene in rooiwyn en die suur in witwyn oombliklik versag. Só kan jy bepaal of wyn sal baat vind by veroudering, en bereken hoe lank jy dit kan hou. Hoe werk dit? ’n Enkele sekonde se kontak tussen die spesiale metaalallooi en ’n glas wyn versnel oksidasie en simuleer só ’n jaar se veroudering. Wat die Clef du Vin egter nié kan doen nie, is om van ’n swak wyn ’n goeie te maak! ■ Beskikbaar by boetiek-wynwinkels teen sowat R800
Probeer Stellenbosch Hills se wyn-en-biltongavontuur – dis die eerste keer dat dié eg Suid- Afrikaanse kombinasie saam geproe kan word. Vyf heerlike wyne word saam met onder meer bees-, koedoe- en springbokbiltong voorgesit, teen slegs R35 per persoon. Skakel 021 881 3828 of besoek www.stellenbosch-hills.co.za
Reg of verkeerd? – Maak jou glas ’n verskil aan jou wyn se smaak?
Ja! Wyn is vir totale sintuiglike genot – dus moet glase ook die sintuie bevredig. Ek verkies taamlike groot glase, maar nie só groot dat hulle onstabiel is nie. Witwynglase moet meer tulpvormig wees, en rooiwynglase benodig ’n groter opening. En geen gekleurde glas nie: Jy moet wyn se kleur kan sien.
Daar is verskeie weergawes van en mites oor dié gebruik. Maar hierdie is die mooiste: Wanneer ons wyn drink, gebruik ons net vier van die vyf sintuie – ons kyk na die kleur, ruik of “neus” die wyn, voel dit in die mond, en proe dit dan. Die enigste sintuig wat uitgelaat word, is dié van gehoor. Ons klink dus ons glase om aan ál vyf ons sintuie plesier te verskaf!